Document ID: /fineweb-2-swissfilter-quality_10-filterrobots/filtered/02038.jsonl.gz/825

Gieri Schmed
Gieri Schmed ei naschius ils 3 da schaner 1943 a Trun. 1958 emprendissadi da pictur a Tavau. 1970 empremas lavurs artisticas. La sentupada cun Alois Carigiet dat a Schmed il sustegn necessari e la perschuasiun dall’atgna forza artistica, aschia ch’el sefatschenta intensivamein cun la pictura. 1988 premi da promoziun dil Cantun Grischun. 1993 publicaziun dil cudisch Konstellationen. 1997 recepziun ella GSMBA, 1999 dimora ella Cité Internationale des Arts Paris, 2007 dimora el Center Frans Masereel Kasterlee en Belgia.
Per Gieri Schmed e siu art ei igl onn 1993 staus d’impurtonza essenziala. Ensemen cun pader Daniel Schönbächler, bein il meglier enconuschider digl art da Gieri Schmed, ha igl artist da Gravas realisau il cudisch Konstellationen. Ils exempels e maletgs presentai en quellla publicaziun muossan en moda e maniera impressiunonta la via che Gieri Schmed ha percurriu sco artist duront decennis.
Gieri Schmed sefatschenta da maniera verdeivla e sincera cun siu art, ch’ei ina part dad el sez. El resta buca alla surfatscha, suandond ina vusch interna perscrutescha e reducescha el. Sco el di sez stat il carstgaun e siu intern el center da siu operar, era sch’ins percorscha forsa buca quei a prima vesta. La maniera ruasseivla e mudesta da Gieri Schmed irradiescha ord sias ovras vi sil contemplader, sche quel selai en in dialog. Daniel Schönbächler ha caracterisau la lavur artistica da Gieri Schmed sco suonda: „En la reducziun sin segns elementars semanifestescha la qualitad digl art da Gieri Schmed“.
Gieri Schmed ei morts ils 13 d'october 2019 ed ha anflau siu davos ruaus el santeri a Trun.
Dapli digl artist sin www.gieri-schmed.ch
Ina pintga schelta ord l’ovra da Gieri Schmed: